એ સમયે હું અમદાવાદના નારણપુરા વિસ્તારમાં રહેતો હતો. પપ્પાની સ્ટેટ બેન્ક ઑફ ઇન્ડિયાની / State Bank of India નોકરીને કારણે બેન્ક તરફથી ઓફિસર્સ ક્વાર્ટ્સમાં એક ફ્લેટ રહેવા માટે મળ્યો હતો. બારમું ધોરણ પાસ કર્યા પછી હું કૉમર્સ કોલેજમાં એડમિશન મળે તેની રાહ જોતો હતો. ખેડા જિલ્લાના ઠાસરા (ડાકોર પાસે) જેવા નાના ગામમાંથી દસમું ધોરણ પાસ કર્યા પછી અગિયારમું ધોરણ બા-દાદા પાસે મણિનગરમાં રહીને ભણ્યો હતો. અહીં નારણપુરામાં રહેવા આવ્યે માત્ર એક જ વર્ષ વીત્યું હતું. મિત્રો હતા પરંતુ સ્કૂલ પૂરતા મર્યાદિત. ઘરની આસપાસમાં તો કોઈ જ નહીં. એમ સમજો કે એ ખોટ પૂરી થાય તેની આ શરૂઆત હતી.